آس دنزیں گُبار
۔۔۔۔۔۔۔۔۔۔۔۔۔۔۔۔۔۔۔۔۔۔۔ شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔
بیوسیں شھر ءِ دل ءَ
ھورکیں تماشا چؤل جنت
واھگ ءِ رہسر پتاتہ دردے ءَ
زندگی چہ کرناں بیگواہ اِیں منی
شیشگیں نیادانی ارواہ ءِ سرا
واھگ ءِ ایرھتیں موسم بجّ اِتگ
کْولانی اِشکندیں در ءَ
تْرانگ ءِ چیھال بس پش کپتگ اَنت
ھر نیمگ ءَ نا مھرمیں بیمّے رُدان اِنت باتن ءَ
کَے ، اِد ءَ کئیت اِنت من ءَ باریں تسلّہ دنت ءُ رؤت
بے ھاجت ءَ
داں کیامت ءَ
بے اُزر ءُ نیمّونیں دیار ءِ جُلگھیں آس ءِ لد ءَ
دریا چراگاں چو پِلکّ اِیت ناگھاں
گوں گْوات ءِ لھڑیں شیکگ ءَ پہ متلبے
چہ بُندر ءَ ناسرپداں
من اَچ وتی بندیں ھیال ءِ دامن ءَ
بیگواہ ءُ سر گاری من ءَ پیوند کنت
باندا بِگندئے ھَو منی ساہ ءَ پُلیت ءُ بند کنت
تو اَچ شِکست اِیں گیدی ءَ زرد ءَ مہ ور
اے نوبت ئے کار اِنت اَزل مارا مُدامی تُرس ءِ چیرا بار دنت۔